
A légzésfrekvencia hatása az inkrementális gyorsúszásteszt alatt mért terhelésélettani mutatókra

A légzésfrekvencia, amellett, hogy befolyásolja az úszók teljesítményét, jelentősen befolyásolhatja az úszás közben lezajló anyagcsere folyamatokat. A rendelkezésre álló szakirodalom alapján és az energianyerési folyamatok élettani törvényszerűségeit figyelembe véve feltételeztük, hogy az általunk vizsgált légvételi frekvenciák összehasonlításakor szignifikáns különbség fog megmutatkozni az akut terhelésélettani paraméterek tekintetében.
A 3-as és 5-ös kartempószámra vett légvételi frekvenciák hatásait vizsgáltuk inkrementális gyorsúszásteszt során nyolc utánpótláskorú versenyúszó részvételével. 7x200 m-es növekvő intenzitású sorozatot teljesítettek az úszók 3-as és 5-ös frekvenciával, 14 nap különbséggel a két teszt között. A teszt során számoltuk a sorozatonkénti kartempószámot. A vizsgálat alatt folyamatosan monitoroztuk a szívfrekvenciát, a sorozatok között laktát szint került meghatározásra. A vizsgálatban résztvevők Borg-skálán értékelték a sorozat nehézségét.
Vizsgálatunkban arra az eredményre jutottunk, hogy a hármas és ötös légzésfrekvencia nem okozott jelentős különbséget sem a terhelési szívfrekvenciában sem a vér laktát szintjének emelkedésében a 7x200m-es inkrementális teszt során. Sportolóink nem értékelték nehezebbnek az 5-ös légvétellel úszott sorozatot sem. A kartempószámok összehasonlításánál sem mutathattunk ki szignifikáns különbséget, vagyis az úszás hatékonysága nem változott a két légvételi technika esetén.
Az eredményeink alapján hipotézisünket elvetjük. Az alacsonyabb frekvenciával úszott sorozatok nem jelentettek nagyobb terhelést az anyagcsere rendszerre. Gyakorlati megközelítésből nem tekinthető az ötös légvételi frekvencia intenzitásnövelő tényezőnek. Ha figyelembe vesszük a légvételt mint hidrodinamikai tényezőt is kedvezőbbnek tekinthetjük az alacsonyabb légvételi frekvenciával úszott sorozatot a vizsgált távon és úszásnemben.



